Honderde Sasol-werkers oorhandig memorandum aan Sasol - Solidariteit WêreldSolidariteit Wêreld
Tuis › Mediaverklarings › Honderde Sasol-werkers oorhandig memorandum aan Sasol
Honderde Sasol-werkers oorhandig memorandum aan Sasol
Woensdag | 05 September | 2018
Honderde lede van Solidariteit het gister ʼn protesmemorandum aan die bestuur van Sasol in Sasolburg oorhandig. Die werkers eis dat Sasol sy personeelaandeleskema, Khanyisa, wat wit werknemers uitsluit, moet wysig sodat dit inklusief sal wees om alle werkers in te sluit.
Die oorhandiging van die memorandum is deel van ʼn Solidariteit-staking wat Maandag by Sasol begin het. Duisende mense word môre (Donderdag) buite die hekke van Sasol-Secunda verwag. Solidariteit beplan om die aanleg môre tot stilstand te bring.
“Sasol het die transformasiependulum te ver laat swaai. Sasol se beleid het nou in ’n suiwer rassebeleid van uitsluiting ontwikkel. Wat die Sasol-werkers doen, maak geskiedenis. Hulle bring weer balans in die transformasiedebat in Suid-Afrika,” sê dr. Dirk Hermann, bestuurshoof van Solidariteit.
Volgens Hermann is hulle baie tevrede met die staking. “Ons lede staak strategies. Ons doel is om Sasol se instandhoudingsprojek (“shut down”) wat vir drie weke geskeduleer is, te vertraag. Elke uur wat ons die proses vertraag, kos Sasol miljoene rande. Ons inligting is dat ons die totale proses reeds vir twee dae lank vertraag het. Die momentum bou op tot Donderdag wanneer ’n saamtrek van lede en die gemeenskap buite die hoofingang van Sasol Secunda sal plaasvind.